stanford-oval/wikipedia huggingface dataset:
משורה (יחידת מידה)
שיעור המשורה

בשיעור המשורה ישנם כמה שיטות. במסכת בבא בתרא פט ב מבואר שמשורה היא אחד חלקי 36 הלוג. במקום אחר בתלמוד (בבא מציעא סא ב) מידת המשורה היא אחד חלקי 33 הלוג, אך במסורת הש"ס הגיה שם כפי הנוסח שבבבא בתרא - אחד חלקי 36 הלוג.
דעת הרמב"ם היא ששיעור המשורה הוא אחד חלקי 33 הלוג, כגרסת מסכת בבא מציעא.
דעה שלישית, קרובה לדעת הרמב"ם, הובאה בספר שיטה מקובצת בשם ספר די העובדים לרבי אברהם בן הרמב"ם, שהמשורה היא רובע שמינית הלוג, כלומר אחד חלקי 32 הלוג.
הרב שמואל שטראשון (הרש"ש) בפירושו על התלמוד, הביא דעה נוספת בשם הרד"ק שהמשורה היא אחד חלקי 30 הלוג.
שיעור המשורה במידות זמנינו

כפי שנתבאר לעיל שיעור המשורה נגזר משיעור הלוג. ובשיעור הלוג נחלקו הפוסקים האחרונים כמה הוא שיעורו, דעת הרב חיים נאה ששיעור הלוג הוא 345.6 מ"ל/סמ"ק, ואילו דעת החזון איש ששיעור הלוג הוא 597.2 מ"ל/סמ"ק.
אם ננקוט כפי שמבואר בתלמוד שמשורה היא אחד חלקי 36 הלוג, נמצא ששיעור המשורה הוא לדעת הרב חיים נאה 9.6 מ"ל/סמ"ק, ולדעת החזון איש שיעורו הוא 16.58 מ"ל/סמ"ק.
המשורה בימינו

כיום רגילים להשתמש במילה זו להוראה על כמות מועטת בדומה ל'קורטוב'. ואכן כבר בזמן חז"ל נהגו להשתמש בלשון זו להוראה על כמות מועטת, כפי שמופיע במשנה באבות (פרק ו משנה ד) "כָּךְ הִיא דַרְכָּהּ שֶׁל תּוֹרָה – פַּת בַּמֶּלַח תֹּאכֵל, וּמַיִם בַּמְּשׁוּרָה תִּשְׁתֶּה, וְעַל הָאָרֶץ תִּישָׁן, וְחַיֵּי צַעַר תִּחְיֶה".
ראו גם

משורה
לקריאה נוספת

פירוש הרש"ר הירש (בראשית פרק יז פסוק טו).
הערות שוליים

↑  בבלי, בבא בתרא פט ב, ובבא מציעא סא ב.
↑  היד החזקה, הלכות גניבה פרק ח הלכה ז.
| מידות, שיעורים ומשקלות בהלכה |
| --- | --- | --- |
| מידות אורך | אצבע • סיט • טפח • זרת • אמה • ריס • מיל • פרסה |  |
| מידות נפח | כור • לתך • איפה • סאה • הין • עשרון • קב • לוג • מלוא לוגמיו • רביעית • כביצה • ככותבת • כגרוגרת • כזית • משורה • קורטוב • כעדשה |  |
| מידות מטבעות | כיכר של קודש • כיכר של חול • מנה • דינר זהב • סלע • שקל • זוז (דינר כסף) • סלע מדינה (טרפעיק) • מעה • פונדיון • איסר • מסמס • קונטרק • פרוטה |  |
| מידות שטח | בית כור • בית לתך • בית סאה • בית קב • בית רובע |  |
| מידות זמן | חלק • שיתין נשמין • תוך כדי דיבור • כדי אכילת פרס • כדי הילוך • שעה זמנית • מעת לעת |  |
מנזר קיילמור

| --- | --- |

 מידע כללי
 סוג:  מנזר 
 מיקום:  מחוז גולוויי 
 מדינה:  אירלנד 
 הקמה ובנייה
 תקופת הבנייה:  ?–1920
 תאריך פתיחה רשמי:  1920 
 קואורדינטות:  53°33′42″N 9°53′21″W﻿ / ﻿53.56167986°N 9.889264873°W﻿ / 53.56167986; -9.889264873
  (למפת אירלנד מוגדלת) דבלין סוורדס קורק לימריק ליפורד גולוויי אניס נייס נאבן צפון אירלנד  הים האירי  ב. הים הקלטי איי אראן  האוקיינוס האטלנטי מנזר קיילמור(למפת אירלנד רגילה) דבלין סוורדס קורק לימריק ליפורד גולוויי אניס נייס נאבן צפון אירלנד  הים האירי  ב. הים הקלטי איי אראן  האוקיינוס האטלנטי מנזר קיילמור
 
מנזר קיילמור (באנגלית: Kylemore Abbey; באירית: Mainistir na Coille Móire) הוא מנזר של מסדר בנדיקטיני השוכן בחבל קונמארה, במחוז גולוויי שבמערב אירלנד. בסמוך למנזר נמצאים גנים ויקטוריאנים וכנסייה, ומופעלת מסעדה וחנות המוכרות מוצרים שיוצרו על ידי הנזירות, כמו ריבות ושוקולד.
היסטוריה

המבנה הוקם בשנות ה-60 של המאה ה-19 בסגנון התחייה הגותית, על ידי מיטשל הנרי כבית חלומות לכבוד אשתו, עשר שנים לאחר ששהו באזור בירח דבש והתאהבו במקום. בניית הטירה נמשכה מספר שנים. בני הזוג שתלו אלפי עצים ששימשו כשוברי רוח באזור.
בשנת 1903 מכר הנרי, שעבר בינתיים להתגורר באנגליה, את הטירה לדוכס ממנצ'סטר. הדוכס שהיה מהמר כבד נאלץ למכור את הטירה תוך כעשור. ובסופו של דבר היא נרכשה ב-1920 על ידי המנזר הבנדיקטיני. הנזירות פתחו בטירה פנימייה בינלאומית יוקרתית לבנות. הפנימייה נסגרה סופית בשנת 2010 לאחר שנשארה במקום רק ילדה אחת.
כיום חלק מהמנזר פתוח לציבור הרחב ונחשב לאטרקציה תיירותית.
הגנים הוויקטוריאנים

הגנים  הכילו 21 חממות, בית תה וגן מוקף חומה בסגנון ויקטוריאני. הגנים הוזנחו בתקופתו של הדוכס ממנצ'סטר ועבודות לשחזורם החלו בשנות ה-90 של המאה העשרים. עד עתה שוחזרו 2 חממות מתוך ה-21.
כנסייה

ליד המנזר עומדת כנסייה לא פעילה שנבנתה על ידי הנרי לזכר אשתו שנפטרה בשנת 1874 ולידה מאוזוליאום שבו קבורים השניים.
נועז בר ניר

| --- | --- |

 לידה:  27 באפריל 1964 (בן 60)
 מדינה:  ישראל 
 תפקיד:  מנכ"ל משרד התיירות מנכ"ל התאחדות המלונות בישראל מנכ"ל שירותי בריאות כללית
 
נועז בר ניר (נולד ב-27 באפריל 1964) הוא איש ציבור שכיהן כמנכ"ל שירותי בריאות כללית. כיהן בתפקידים אחדים בשירות המדינה, ובהם מנכ"ל משרד התיירות.
ביוגרפיה

נועז בר ניר נולד בירושלים בשנת 1964. מתגורר כיום ביישוב הר אדר.
בשנת 1990 קיבל תואר ראשון בכלכלה באוניברסיטה העברית בירושלים. בשנת 1993 קיבל תואר שני במינהל עסקים בהתמחות ראשית במימון והתמחות משנית במחשבים ומערכות מידע באוניברסיטה העברית. בין השנים 1994–1996 למד חשבונאות באוניברסיטה העברית.
בשנים 1989–1990 עבד בבנק ישראל, ובתפקידו האחרון שם עבד ככלכלן ביחידה הכלכלית במחלקת מטבע חוץ. בשנים 1991–1995 עבד במשרד האוצר, ובתפקידו האחרון שם היה רכז צוות בריאות באגף התקציבים.
ב-1996 מונה לראש אגף תקציבים בשירותי בריאות כללית, ובשנת 2002 מונה לסמנכ"ל כספים בשירותי בריאות כללית. היה דירקטור בדקלה חברה לביטוח, ש.ל.ה, מכון מור למידע רפואי, מור יישומים מחקרים, כללית הנדסה רפואית, המכון לבריאות העובד ומגן דוד אדום. היה חבר ועדת השקעות של כלל גמל ופיננסים.
ב-1 ביוני 2009 החל לכהן כמנכ"ל משרד התיירות, בעת שסטס מיסז'ניקוב היה שר התיירות, וכיהן בתפקיד זה עד 2012.
באפריל 2015 מונה למנכ"ל התאחדות המלונות בישראל. ביוני 2017 החל לכהן כמנכ"ל שירותי בריאות כללית. ביולי 2018 הודיע על פרישתו מתפקידו.
הערות שוליים

↑  ענת שיחור-אהרונסון, נועז בר ניר מונה למנכ"ל משרד התיירות החדש, באתר nrg‏, 1 ביוני 2009
↑  עמי אטינגר, נועז בר ניר מונה למנכ"ל כללית, באתר "מידע תיירותי בינלאומי", 26 במאי 2017
↑   רוני לינדר-גנץ, המנכ"ל החדש של שירותי בריאות כללית: נועז בר ניר, באתר TheMarker‏, 25 במאי 2017
↑  רותם אליזרע, מנכ"ל הכללית פורש לאחר שנה בלבד בתפקיד, באתר ynet, 17 ביולי 2018
מרסלו רבלו דה סוזה

מרסלו רבלו דה סוזה (בפורטוגזית: Marcelo Rebelo de Sousa; נולד ב-12 בדצמבר 1948) הוא פוליטיקאי, משפטן, פרשן פוליטי ועיתונאי פורטוגזי המכהן כנשיא פורטוגל.
ביוגרפיה

רבלו דה סוזה נולד בליסבון, בנם של בלטזאר ומריה. אביו כיהן כשר בממשלת פורטוגל וכמושל מוזמביק. הוא סיים תואר ראשון במשפטים באוניברסיטת ליסבון והוסמך כעורך דין ב-1971. הוא עבד כעורך דין וכעיתונאי. היה מראשוני העיתונאיים בעיתון "Expresso" שייסד אביו ושימש מנהל העיתון. ב-1983 ייסד את העיתון סֶמַנָאריוּ "Semanário". הוא סיים דוקטורט במשפטים מאוניברסיטת ליסבון ב-1984, שימש מרצה באוניברסיטה וב-1992 מונה לפרופסור בבית הספר למשפטים של האוניברסיטה. הוא כיהן כנשיא המכון לשיתוף פעולה משפטי עד 1995. בתחילת העשור הראשון של המאה ה-21 שימש פרשן פוליטי בערוצי טלוויזיה ונודע בכינוי "פרופסור סוזה".
את דרכו הפוליטית החל כחבר המפלגה הסוציאל-דמוקרטית, ב-1975 נבחר לפרלמנט הפורטוגלי וכיהן כסגן יו"ר הפרלמנט. ב-1979 נבחר לנשיא האספה המחוזית של קסקאיס. ב-1981 מונה לשר בממשלתו של פרנסישקו פינטו בלסמאו וכיהן בתפקיד במשך כשנתיים. ב-1989 התמודד ללא הצלחה לראשות עיריית ליסבון, הוא כיהן כחבר מועצת העיר ומנהיג האופוזיציה במועצה מינואר 1990 עד דצמבר 1993.
ב-1996 נבחר למנהיג המפלגה הסוציאל-דמוקרטית אך פרש מראשות המפלגה לפני הבחירות הכלליות ב-1999. בתקופת כהונתו הוביל את המפלגה לחבירה למפלגת העם האירופית, כיהן כסגן הנשיא שלה ונציג בפרלמנט האירופי. מינואר 2000 עד אוקטובר 2001 ומאפריל 2006 כיהן כחבר במועצה המייעצת לנשיא פורטוגל. באוקטובר 2015 הודיע על כוונתו להתמודד בבחירות לנשיאות פורטוגל. בבחירות שנערכו בינואר 2016 זכה בלמעלה מ-52% מהקולות בסיבוב הראשון ונבחר לנשיא. הוא הושבע לתפקידו ב-9 במרץ. בינואר 2021 נבחר לתקופת כהונה נוספת ברוב של כ-61%.
רבלו דה סוזה גרוש ואב לשניים.
אירוע יום השואה הבינלאומי של שגרירות ישראל בליסבון יחד עם שגרירות גרמניה בפורטוגל. בתמונה נשיא פורטוגל מרסלו רבלו דה סוזה, שגריר ישראל דור שפירא, שר החוץ, שר החינוך וראש עיריית ליסבון
מרליין פלדהויס

מגדלנה יוהנה מריה "מרליין" פלדהויס (בהולנדית: Magdalena Johanna Maria "Marleen" Veldhuis; נולדה ב-29 ביוני 1979) היא שחיינית הולנדית. היא אלופה אולימפית (בייג'ינג 2008), אלופת עולם בעלת 8 מדליות עולמיות, מהן 2 זהב ושיאנית העולם הנוכחית ב-4 משחים, ב-50 מטר חופשי (בריכה של 25 מטר) וב-3 משחי שליחות: 4x100 מטר חופשי (בריכה אולימפית), 4x100 מטר חופשי ו-4x200 מטר חופשי (בריכה של 25 מטר).
ביוגרפיה

מרליין פלדהויס נולדה בבורנה (Borne) שבמזרח הולנד. בצעירותה היא שיחקה כדורמים ושילבה את המשחק יחד עם שחייה. בשנת 2002 בגיל 23, לאחר שבחרה להתמקד רק בשחייה תחרותית, היא השתתפה לראשונה באליפות אירופה בשחייה שנערכה בברלין וזכתה במדליית ארד במשחה ל-4x100 מטר חופשי.
באפריל 2003 הצטרפה פלדהויס לקבוצת שחייני הצמרת של אמסטרדם והתאמנה תחת הדרכתו של המאמן פדור האס.
באליפות העולם בשחייה שנערכה בברצלונה, ספרד בשנת 2003 סיימה פלדהויס במקום ה-7 במשחה ל-50 מטר חופשי ובמקום ה-8 במשחה ל-100 מטר חופשי.
באולימפיאדת אתונה (2004) זכתה פלדהויס במדליית ארד במשחה שליחות 4x100 חופשי, בתוצאה של 3:37.59 דקות אחרי המנצחות האוסטרליות שקבעו שיא עולם חדש בזמן של 3:35.94 דקות והאמריקאיות שקבעו שיא אמריקאי חדש 3:36.39 דקות. בנוסף, היא סיימה במקום ה-6 במשחה ל-4x100 מטר מעורב בתוצאה של 4:07.36 דקות, אוסטרליה שניצחה קבעה שיא עולם חדש 3:57.32 דקות, במקום ה-9 במשחה ל-50 מטר חופשי בתוצאה של 25.27 שניות, במקום ה-11 במשחה ל-100 מטר חופשי בתוצאה של 55.32 שניות ובמקום ה-9 במשחה ל-4x200 מטר חופשי בתוצאה של 8:08.96 דקות.
באליפות העולם בשחייה (בריכה של 25 מטר) שנערכה באינדיאנפוליס, ארצות הברית באוקטובר 2004 זכתה פלדהויס במדליית זהב במשחה ל-50 מטר חופשי בתוצאה של 24.41 שניות ובמדליית ארד במשחה ל-100 מטר חופשי בתוצאה של 53.88 שניות.
באליפות העולם בשחייה שנערכה במונטריאול, קנדה בשנת 2005 זכתה פלדהויס במדליית כסף במשחה שליחות 4x100 חופשי.
באליפות העולם בשחייה (בריכה של 25 מטר) שנערכה בשאנגחאי, סין באפריל 2006 זכתה פלדהויס במדליית זהב במשחה ל-4x100 מטר חופשי בשיא עולם חדש בתוצאה של 3:33.32 דקות, במדליית כסף במשחה ל-100 מטר חופשי (53.33 שניות) ובמדליית ארד במשחה ל-50 מטר חופשי 024.25 שניות).
באליפות העולם בשחייה שנערכה במלבורן, אוסטרליה בשנת 2007 זכתה פלדהויס ב-3 מדליות, מדליית כסף במשחה ל-100 מטר חופשי ושתי מדליות ארד במשחה ל-50 מטר חופשי ובמשחה ל-4x100 מטר חופשי.
ביוגרפיה > שיא עולם ראשון

בתחרות גביע העולם שנערכה בברלין, (בריכה של 25 מטר) בנובמבר 2007, קבעה פלדהויס את שיאה העולמי הראשון, במשחה ל-50 מטר חופשי בתוצאה של 23.58 שניות, שיפור במאית השנייה (23.59 שניות) לשיא העולמי בן ה-7 שנים וחצי, של תרסה אלסהמר משוודיה.
באליפות אירופה בשחייה שנערכה באיינדהובן, הולנד במרץ 2008 זכתה פלדהויס ב-3 מדליות זהב במשחה ל-50 מטר חופשי בשיא עולם חדש בתוצאה של 24.09 שניות, שיפור לשיא העולמי מאולימפיאדת סידני (2000) שניקבע על ידי בת ארצה אינגה דה ברוין (24.13 שניות), במשחה ל-100 מטר חופשי בתוצאה של 53.77 שניות ובמשחה ל-4x100 מטר חופשי בשיא עולם חדש נוסף בתוצאה של 3:33.62 דקות (שיא העולם הנוכחי). בנוסף, היא זכתה במדליית ארד במשחה ל-4x100 מטר מעורב בתוצאה של 4:04.41 דקות.
באליפות העולם בשחייה (בריכה של 25 מטר), שנערכה במנצ'סטר, אנגליה באפריל 2008 זכתה פלדהויס ב-4 מדליות זהב. במשחה ל-50 מטר חופשי בשיא עולם חדש תוצאה של 23.25 שניות, במשחה ל-100 מטר חופשי בתוצאה של 52.17 שניות, במשחה ל-4x100 מטר חופשי בשיא עולם חדש בתוצאה של 3:29.42 דקות ובמשחה ל-4x200 מטר חופשי בשיא עולם חדש בתוצאה של 7:38.90 דקות (שיא העולם הנוכחי).
ביוגרפיה > מדליית זהב אולימפית

באולימפיאדת בייג'ינג (2008) זכתה פלדהויס במדליית זהב במשחה שליחות 4x100 חופשי בשיא אולימפי חדש בתוצאה של 3:33.76 דקות, לפני ארצות הברית (3:34.33 דקות) ואוסטרליה (3:35.05 דקות). בנוסף, היא סיימה במקום ה-5 במשחה ל-50 מטר חופשי בתוצאה של 24.26 שניות, המנצחת הייתה בריטה שטפן מגרמניה (24.06 שניות) ובמקום ה-6 במשחה ל-100 מטר חופשי בתוצאה של 54.21 שניות, שוב המנצחת הייתה שטפן (53.12 שניות).
בתחרות שחייה (בריכה של 25 מטר) שנערכה באמסטרדם, הולנד בדצמבר 2008 במשחה ל-4x100 מטר חופשי קבעה הרביעייה הולנדית שיא עולם חדש, שיפור לשיא שלהן מאפריל אותה שנה, בתוצאה של 3:28.22 דקות (שיא העולם הנוכחי).
בתחרות גביע אמסטרדם בשחייה שנערכה ב-19 באפריל 2009, קבעה פלדהויס שני שיאי עולם חדשים באותו היום, במשחה ל-50 מטר פרפר בתוצאה של 25.33 שניות (שיא העולם הנוכחי) ובמשחה ל-50 מטר חופשי בתוצאה של 23.96 שניות (שיא העולם הנוכחי). יומיים לפני כן, קבעה פלדהויס את הזמן השני בהיסטוריה במשחה ל-100 מטר פרפר בתוצאה של 56.69 שניות (8 מאיות השנייה איטי משיא העולם).
ביוגרפיה > מדליית זהב עולמית

באליפות העולם בשחייה שנערכה ברומא, איטליה בשנת 2009 זכתה פלדהויס בשתי מדליות. מדליית זהב במשחה שליחות 4x100 מטר חופשי בשיא עולם חדש בתוצאה של 3:31.72 דקות (שיא העולם הנוכחי 2012), לפני גרמניה (3:31.83 דקות) ואוסטרליה (3:33.01 דקות) ומדליית ארד במשחה ל-50 מטר חופשי יחד עם קייט קמפבל מאוסטרליה בתוצאה של 23.99 שניות, אחרי המנצחות שטפן שקבעה שיא עולם חדש (23.73 שניות) ואלסהמר (23.88 שניות). בנוסף, היא סיימה במקום ה-5 במשחה ל-50 מטר פרפר בתוצאה של 25.63 שניות, המנצחת במשחה זה הייתה מריק גרר מאוסטרליה (25.48 שניות). ובמקום ה-8 במשחה ל-100 מטר פרפר בתוצאה של 57.79 שניות, המנצחת במשחה זה הייתה שרה שסטרם משוודיה שקבעה שיא עולם חדש (56.06 שניות).
באליפות העולם בשחייה שנערכה בשאנגחאי, סין בשנת 2011 זכתה פלדהויס בשתי מדליות, זהב וארד. מדליית זהב במשחה שליחות 4x100 מטר חופשי ביחד עם אינגה דקר, ראנומי קרומווידג'ויו ופמקה המסקרק בתוצאה של 3:33.96 דקות, לפני ארצות הברית (3:34.47 דקות) וגרמניה (3:36.05 דקות) ומדליית ארד במשחה ל-50 מטר חופשי בתוצאה של 24.49 שניות, אחרי אלסהמר (24.14 שניות) וקרומווידיויו (24.27 שניות).
באולימפיאדת לונדון (2012) זכתה פלדהויס בשתי מדליות, כסף וארד. מדליית כסף במשחה שליחות 4x100 מטר חופשי ביחד עם אינגה דקר, פמקה המסקרק וראנומי קרומווידג'ויו בתוצאה של 3:33.79 דקות, אחרי אוסטרליה שקבעה שיא אולימפי חדש של 3:33.15 דקות ולפני ארצות הברית שקבעה שיא אמריקאי חדש של 3:34.24 דקות ומדליית ארד במשחה ל-50 מטר חופשי בתוצאה של 24.39 שניות, אחרי בת ארצה קרומווידיויו שקבעה שיא אולימפי חדש של 24.05 שניות ואלכסנדרה גרסימניה מבלארוס (24.28 שניות).
תארים

פלדהויס זכתה בתואר שחיינית השנה בהולנד לשנת 2007.
בסך הכל זכתה פלדהויס ב-9 מדליות ב-3 אליפויות עולם בשחייה (בריכה של 25 מטר), מהן 6 זהב, 1 כסף ו-2 ארד.
בסך הכל זכתה פלדהויס ב-23 מדליות ב-7 אליפויות אירופה בשחייה (בריכה של 25 מטר), מהן 17 זהב, 3 כסף ו-3 ארד.
ראו גם

מדיה וקבצים בנושא  בוויקישיתוף
התפתחות שיא העולם במשחה ל-50 מטר חופשי
התפתחות שיא העולם במשחה ל-50 מטר פרפר
נבחרת זימבבואה בכדורסל

| --- | --- |
זימבבואה
 מידע כללי
 הצטרפות:  1962
 השתייכות:  פיב"א אפריקה
 דירוג פיב"א (10 באוגוסט 2024):  148       ‎+1‏
  - ניקוד פיב"א:  45.7
 
 אליפות אפריקה בכדורסל
 הופעות:  2 (הראשונה ב-1981)
 ההישג הטוב:  מקום 11 (1981)
 
נבחרת זימבבואה בכדורסל היא נבחרת הכדורסל הלאומית של זימבבואה. הדירוג הנוכחי של נבחרת זימבבואה ברשימת הדירוג של פיב"א לנבחרות גברים, הוא המקום ה-148 בעולם, נכון ל-10 באוגוסט 2024, עלייה של מקום אחד לעומת דירוג קודם.
נבחרת זימבבואה השתתפה פעמיים באליפות אפריקה בכדורסל. הישג השיא שלה הוא המקום ה-11 בשנת 1981.
נבחרת זימבבואה מעולם לא העפילה למשחקים האולימפיים או לאליפות העולם בכדורסל.
כל אליפויות אפריקה

| אליפות אפריקה בכדורסל |
| --- | --- | --- | --- | --- |
| שנה | מיקום | משחקים | ניצחונות | הפסדים |
מצרים 1962: לא העפילה
מרוקו 1964: לא העפילה
תוניסיה 1965: לא העפילה
מרוקו 1968: לא העפילה
מצרים 1970: לא העפילה
סנגל 1972: לא העפילה
הרפובליקה המרכז אפריקאית 1974: לא העפילה
מצרים 1975: לא העפילה
סנגל 1978: לא העפילה
מרוקו 1980: לא העפילה
| סומליה 1981 | מקום 11 | 5 | 0 | 5 |
מצרים 1983: לא העפילה
חוף השנהב 1985: לא העפילה
תוניסיה 1987: לא העפילה
אנגולה 1989: לא העפילה
מצרים 1992: לא העפילה
קניה 1993: לא העפילה
אלג'יריה 1995: לא העפילה
סנגל 1997: לא העפילה
אנגולה 1999: לא העפילה
מרוקו 2001: לא העפילה
מצרים 2003: לא העפילה
אלג'יריה 2005: לא העפילה
אנגולה 2007: לא העפילה
לוב 2009: לא העפילה
מדגסקר 2011: לא העפילה
חוף השנהב 2013: לא העפילה
| תוניסיה 2015 | מקום 16 | 5 | 0 | 5 |
תוניסיה סנגל 2017: לא העפילה
רואנדה 2021: לא העפילה
אנגולה 2025: לא השתתפה
| סך הכל | 2 הופעות | 10 | 0 | 10 |
הערות שוליים

↑  דירוג לנבחרות לאומיות גברים באתר פיב"א
נועם אבירם

| --- | --- |
אין תמונה חופשית
 לידה:  26 באוקטובר 1961 (בן 62)
 מדינה:  ישראל ישראל
נועם אבירם (נולד ב-26 באוקטובר 1961) הוא קריין, מגיש רדיו ומגיש טלוויזיה ישראלי.
ביוגרפיה

נועם אבירם החל את דרכו המקצועית בשנת 1977 כטכנאי וכמגיש רדיו בתחנת קול השלום. הוא חובב רדיו מורשה.
לאחר שירותו הצבאי למד משחק בסטודיו למשחק ניסן נתיב. במקביל הוא שימש כשדר חוץ בתוכנית הטלוויזיה "רואים 6/6" ששודרה בטלוויזיה החינוכית.
בשנת 1990 היה מגישה הראשון של תוכנית הטלוויזיה "בוקר טוב ישראל" יחד עם רוני יובל.
בשנת 1992 הגיש יחד עם רוני יובל את תחרות הקדם אירוויזיון.
בשנת 1993 עם הקמתה של תחנת הרדיו גלגלצ היה מנהלה הראשון.
הגיש תוכניות רדיו ברשת ג' של קול ישראל. עד שנת 2012 שימש כמגיש מהדורות חדשות בגלי צה"ל.
נועם אבירם משמש כקריין בפרסומות בטלוויזיה וברדיו, ונחשב לאחד הבכירים שבהם.
נכון לשנת 2021 משמש אבירם כקריין חדשות בתחנות הרדיו של תאגיד השידור הציבורי.
הערות שוליים

↑  שי להב, קול ישראל: האמת מאחורי גלגל"צ, באתר nrg‏, 6 במרץ 2009
↑  רותי זוארץ, ‏חוקי הג'ינגל, באתר גלובס, 20 בדצמבר 2006
| --- | --- |
בקרת זהויות :  NLI: 987011218661305171  VIAF: 6165392755821252742   WorldCat (עם VIAF): 6165392755821252742 
ערך זה הוא קצרמרבנושא תקשורת. אתם מוזמנים לתרום לוויקיפדיה ו.
מרסלו סילבה

מרסלו אנדרס סילבה פרננדס (בספרדית: Marcelo Andrés Silva Fernández; נולד ב-21 במרץ 1989 במרסדס שבאורוגוואי) הוא כדורגלן אורוגוואי המשחק בעמדת הבלם בקבוצת ריאל סולט לייק.
קריירת מועדונים

סילבה גדל במחלקת הנוער של דאנוביו. ב-13 בספטמבר 2009 ערך את הופעת הבכורה שלו בקבוצה הבוגרת של המועדון, כשנכנס כמחליף בדקה ה-77 בהפסד 1-0 לליברפול במסגרת המחזור השלישי בליגת העל האורוגוואית. ב-5 בדצמבר הבקיע את שער הבכורה שלו במועדון, שער בדקה ה-49 בניצחון 2-0 על סנטרל אספניול במסגרת המחזור ה-13 בליגה. הוא שיחק בקבוצה הבוגרת של המועדון במשך עונה אחת, בה הבקיע 3 שערים ב-19 הופעות.
ב-24 ביולי 2010 חתם סילבה באלמריה מליגת העל הספרדית. ב-18 בספטמבר ערך את הופעת הבכורה שלו במועדון, כששיחק 72 דקות בהפסד 1-0 לאספניול במסגרת המחזור השלישי בליגה. ב-5 בפברואר 2011 הבקיע את שער הבכורה שלו במועדון, שער בדקה החמישית בניצחון 3-2 על אספניול במסגרת המחזור ה-22 בליגה. בעונתו הראשונה במועדון היה שותף לירידתו לליגת המשנה. בתחילת עונת 2011/2012 לא הרבה סילבה לשחק במדי הקבוצה, ובחצי השני של העונה הושאל לפניארול מליגת העל האורוגוואית. ב-1 במרץ 2012 ערך את הופעת הבכורה שלו במועדון, כששיחק 90 דקות והבקיע שער בניצחון 4-1 על בייה ויסטה במסגרת המחזור הראשון בליגה. הוא ערך 11 הופעות ליגה במועדון, בהן הבקיע שני שערים, ובנוסף לקח חלק בגביע ליברטדורס. בעונת 2012/2013, בה חזר לאלמריה ערך 20 הופעות ליגה והיה שותף לחזרתו של המועדון לליגת העל. בעונה הבאה ערך 2 הופעות ליגה בלבד.
ב-1 באוגוסט 2014 חתם סילבה בלאס פאלמס מהליגה הספרדית השנייה. ב-10 בספטמבר ערך את הופעת הבכורה שלו במועדון, כששיחק 90 דקות בניצחון 2-0 על מיורקה במסגרת גביע המלך הספרדי. ב-19 באוקטובר ערך את הופעת הבכורה שלו בליגת העל הספרדית, כשנכנס כמחליף בדקה ה-88 בניצחון 2-0 על נומנסיה במסגרת המחזור התשיעי בליגה. ב-2 בדצמבר הבקיע את שער הבכורה שלו במועדון, שער בדקה ה-79 בניצחון 2-1 על סלטה ויגו במסגרת גביע המלך הספרדי. ב-11 בינואר 2015 הבקיע את שער הבכורה שלו בליגת העל הספרדית, שער בדקה ה-55 בניצחון 5-3 על ריאל סרגוסה במסגרת המחזור ה-20. הוא שיחק במועדון במשך עונה אחת, בה ערך 23 הופעות ליגה והבקיע שער אחד, שסייעו למועדון להעפיל לליגת העל.
ב-22 ביולי 2015 חתם סילבה בריאל ואיאדוליד מליגת המשנה הספרדית. ב-22 באוגוסט ערך את הופעת הבכורה שלו במועדון, כששיחק 90 דקות בהפסד 1-0 לקורדובה במסגרת המחזור הראשון בליגה. ב-24 בינואר 2016 הבקיע את שער הבכורה שלו במועדון, שער בדקה ה-11 בניצחון 2-0 על קורדובה במסגרת המחזור ה-22 בליגה. בעונתו הראשונה במועדון ערך סילבה 31 הופעות ליגה, בהן הבקיע שער אחד.
משפחת הכהן שוורץ

משפחת הכהן שוורץ, היא משפחת צאצאיו של אברהם יהודה הכהן שוורץ, המכונה "הקול אריה" על שם ספרו. רבים מבני המשפחה העמידו רבנים ודיינים ברחבי הונגריה וטרנסילבניה, שהיוו חלק נכבד ממוסד הרבנות של האורתודוקסיה בהונגריה. מעבר לתפקידי הרבנות והדיינות, רבים מבני המשפחה חיברו חיבורים תורניים חשובים, וחלקם עמדו בראש מערכות של כתבי עת תורניים שיצאו בהונגריה. בשואת יהודי הונגריה נספו רוב בני המשפחה שהיו חיים בהונגריה בתקופה זו. חלק מהשרידים שנותרו עברו לניו יורק ועמדו שם בראש קהילות חרדיות במקום. אחד מהרבנים שהיגרו לניו יורק - ר' אליעזר אהרנרייך, הקים הוצאת ספרים מיוחדת - "חברה מפיצי תורה ממשפחת קול אריה", שהדפיסו והוציאו לאור מעל 60 ספרים שנכתבו על ידי בני המשפחה. בספר "תולדות קול אריה" נכתב שלראש המשפחה היה כתב יחוס עד אהרן הכהן.
דור ראשון

ר' אברהם יהודה הכהן שוורץ – מחבר הספר שו"ת "קול אריה". רב בברגסס ובמאד.
דור שני

בתו הענדל ריזל נישאה לר' יעקב אהרנרייך בנו של רבי חיים יהודה מסאבארנץ. תלמידו של רבי שלמה זלמן אולמן. בעקבות מסירה נמלט בשנת תרמ"ב לארצות הברית והיה ממקימי קהילת "אהבת ישורון" וממייסדי בית ספר בית יעקב הראשון בארצות הברית.
בנו ר' נפתלי שוורץ, רב קהילת מאד. מחבר הספר שו"ת שער נפתלי ושו"ת בית נפתלי.
בתו רבקה אשת ר' אליעזר צוקער, רב בברגסס. מחבר הספרים מגדנות אליעזר, דמשק אליעזר, מתוק מדבש.
דור שלישי

ר' שלמה זלמן אהרנרייך בנו של ר' יעקב אהרנרייך רב קהילת שאמלוי. נספה בשואה
ר' חיים צבי אהרנרייך בנו של ר' יעקב אהרנרייך. רב קהילת מאד. חתן דודו ר' נפתלי שוורץ. מחבר הספר שו"ת קב החיים.
ר' יצחק מאיר שוורץ בן ר' נפתלי שוורץ. רב בדראגומירשט מחבר ספרי אמרי יצחק ועוד ספרים.
ר' מנחם ישעיה שוורץ. דרשן בקלוז'. מחבר הספר דברי מנחם. נספה בשואה.
ר' יוסף שוורץ בן ר' נפתלי שוורץ. רב קהילה בגרוסוורדין. מחבר ספרים רבים. נספה בשואה.
ר' פנחס זליג הכהן שוורץ (השני) בן ר' נפתלי שוורץ. מחבר הספר "לקוטי פנחס" ועוד ספרים. נספה בשואה.
ר' אברהם יהודה שוורץ בן ר' נפתלי שוורץ. מחבר הספר דרך הנשר ותורת אמת (על רבי נתן אדלר), עורך ירחון "פני הנשר". נספה בשואה.
ר' שמואל שוורץ בן ר' נפתלי שוורץ עורך הירחון לקט שושנה. מחבר הספר תולדות גאוני הגר. נספה בשואה.
ר' נתן צבי בריסק חתן ר' נפתלי שוורץ. אחיו של הרב מרדכי בריסק. רב בסאלאנטא. מחבר הספרים נחלת אבות, נחלת צבי. נספה בשואה.
ר' מנחם מנדל פריד מפאליען ריסקווה במרמרוש (פוינילה דה סוב מונטה) חתן ר' נפתלי שוורץ. נספה בשואה
ר' חיים צוקער בן ר' אליעזר צוקער אב"ד בברגסס.
ר' שלמה צוקער בן ר' אליעזר צוקער אב"ד האלאס (נג'הלאס (אנ')).
דור רביעי

ר' משה יהודה עהרנרייך, בנו של ר' שלמה זלמן עהרנרייך. רב בשאמלוי. נספה בשואה.
ר' חיים עהרנרייך, בנו של ר' שלמה זלמן עהרנרייך. "רב הצעיר" בשאמלוי, חתן גיסו ר' אשר אנשיל כץ.
ר' משה יהודה עהרנרייך, בנו של ר' חיים אהרנרייך. מילא מקום אביו כרב במאד. נספה בשואה.
ר' אשר אנשיל כץ, חתן ר' שלמה זלמן עהרנרייך – רב וראש ישיבה בדונא סערדהלי. נספה בשואה.
אברהם יהודה שוורץ בן הרב יצחק מאיר שוורץ רב בטופליצה (אנ'). מחבר הספר "ישועות אברהם". נספה בשואה.
ר' אהרן צבי בריסק בנו של ר' מרדכי בריסק וחתן דודו ר' נתן צבי בריסק. רב בטשקע. לאחר השואה עלה לארץ ישראל והקים את ישיבת מהר"ם בריסק (על שם אביו) בנתניה.
נפתלי בן מנחם ביבליוגרף וחוקר. עלה לארץ בתרצ"ו.
ר' יהושע בן ר' שלמה זלמן אהרנרייך. דיין במעגיעש ולאחר השואה דיין בשאמלוי. עלה לארץ ישראל ונפטר בירושלים.
דור חמישי

ר' משה יהודה כץ בנו של ר' אשר אנשיל כץ – דיין ב דונא סערדהלי. מחבר הספר "ויגד משה" על הלכות ליל הסדר. חתן הרב יעקב יחזקיה גרינוולד מפאפא. נספה בשואה.
ר' יהושע כץ בנו של ר' אשר אנשיל כץ – דיין במאקו לימים עמד בראש קהילת "בית אשר דסערדאהעלי" בברוקלין. הוציא לאור את ספרי אביו.
ר' משה אריה פריינד חתנו של ר' אשר אנשיל כ"ץ. רב בנאסויד. בן ר' חנוך בן ר' אברהם יהושע פריינד. נספה בשואה.
ר' יצחק צבי לייבוביץ חתנו של ר' אשר אנשיל כ"ץ, רב קהילת צ'ופ (COP היום בחבל זקרפטיה באוקראינה). מחבר הספר שלחן העזר. נספה בשואה.
ר' הלל ליכטנשטיין חתנו של ר' אשר אנשיל כ"ץ רב הצעיר בקראסנא, רב קהילת קרסנה בארצות הברית ופוסק הלכה חשוב
ר' שמואל גרינוולד חתנו של ר' אשר אנשיל כ"ץ, נכד ר' משה גרינוולד, דיין בסעליש.
ר' משה יהודה עהרנרייך בן ר' חיים עהרנרייך. חתן ר' שמואל זלמן ויינברגר רב העיר מרגיטה. דיין במרגיטה. ממלא מקום אביו ברבנות מאד. נספה בשואה.
ר' אליעזר עהרנרייך (תרפ"ב - תשע"ד בן ר' חיים עהרנרייך. לאחר השואה מילא מקום אחיו ברבנות מאד. משם עבר לארצות הברית. הקים את "חברה להפצת תורה ממשפחת קול אריה" המדפיסה ומפיצה את ספרי המשפחה.
ר' דב בער שפיצר, חתן ר' חיים עהרנרייך. רב באגארד. מחבר הספר תולדות קול אריה. לימים רב קהילה בפאר רוקאוויי בניו יורק.
הרב יוחנן פריד רב המושב בית מאיר. נכד מנחם מנדל פריד.
דור שישי

ר' אשר אנשיל כץ – בנו של הרב יהושע כץ. רב קהילת וויען בברוקלין.
ר' שלמה זלמן כץ, בנו של הרב יהושע כץ. חתן הרב אברהם יצחק קאהן. רב חסידי תולדות אהרן בוויליאמסבורג. נפטר ח"י סיוון תשע"ח.
ר' חיים לייב כץ – בנו של הרב יהושע כ"ץ. רב קהילת סהערדאלי בבורו פארק
לקריאה נוספת

תולדות קול אריה, ר' דב בער שפיצר, קליינוורדין, ת"ש, עמ' קל"ו-ק"מ
הערות שוליים

↑  כך נכתב בדף הזיכרון בהוצאה החדשה של שו"ת בית נפתלי. הספר לא מופיע בקטלוגים של הספריות בארץ, ואולי לא נדפס
↑  בספר אוצר הרבנים מוזכר כ"רב גדול מפורסם", אולם לא שימש ברבנות
↑  כך נכתב ב"תולדות קול אריה" עמ' קל"ח, אך הספר אינו מצוי בקטלוגים, ואולי לא נדפס
↑  בן דודו בעל שם זהה היה לימים גאב"ד העדה החרדית בירושלים
↑  ידיעה על פטירתו